ལྷ་སྒྲུང་རིག་པའི་གནས་ཚུལ་ནི་འདི་འདྲ་བ་ཞིག་ཡིན་ལ།གླུ་གཞས་རིག་པ་དང་བྱུང་བརྗོད་སྙན་ངག་རིག་པ།ངག་རྒྱུན་རིག་པ།གཏམ་རྒྱུད་རིག་པ།གཞས་མ་གཏམ་གྱི་རིག་པ་སོགས་ཀྱང་འདི་དང་འདྲ་བ་ཡིན།གཏམ་རྒྱུད་རིག་པར་མཚོན་ནའང་རིགས་སམ་རྣམ་གྲངས་རིག་པ།གཏམ་རྒྱུད་རིག་པ།གཏམ་རྒྱུད་རིག་པའི་གཞུང་ལུགས།གཤིབ་སྡུར་གཏམ་རྒྱུད་རིག་པ།གཏམ་རྒྱུད་འཕེལ་འགྱུར་ལོ་རྒྱུས།གཏམ་རྒྱུད་བརྗོད་མཁན་གྱི་མི་སྣ་ཞིབ་འཇུགརིག་གནས་མིའི་རིགས་རིག་པའི་ཁྱབ་ཁོངས་ཀྱི་གཏམ་རྒྱུད་རིག་པ།དམངས་ཁྲོད་གཏམ་རྒྱུད་ཀྱི་དཔེ་གཞི་དཔྱད་བརྗོད།བརྗོད་སྙིང་རིག་པའི་ཁྱབ་ཁོངས་ཀྱི་གཏམ་རྒྱུད་རིག་པ།འཁྲབ་སྟོན་གཞུང་ལུགས་ཁྱབ་ཁོངས་ཀྱི་གཏམ་རྒྱུད་རིག་པ་སོགས་ཕྱོགས་ཀུན་ནས་ཞིབ་འཇུག་གི་འབྲས་བུ་གཡུར་དུ་ཟ་བ་བླངས།དེ་དག་གི་ནང་དོན་ལ་འཁྲབ་སྟོན་བྱེད་སའི་ཁོར་ཡུག་གི་རྣམ་པ་དང་བྱ་འགུལ་གྱི་གོ་རིམ།ཟིན་བཀོད་ཡིག་དེབནང་དོན།རྩོམ་ལུས།རྩོམ་གཤིས།རྣམ་པ།བསམ་བློའི་བརྩེ་དུངསོགས་འདུ་བར་མ་ཟད།ཕན་ཚུན་གྱི་འབྲེལ་བ།འཚོ་བའི་དོན་སྙིང་སོགས་གཏམ་རྒྱུད་བརྗོད་པའི་བྱ་འགུལ་གྱི་གྲུབ་ཆ་སྣ་ཚོགས་ལ་རྟོག་ཞིབ་བྱེད་པའང་འདུ་བས།གཏམ་རྒྱུད་རིག་པའི་ཞིབ་འཇུག་སྔར་ལས་གཏིང་ཟབ་ཅིང་རྒྱ་ཆེ་བར་བཏང་།རྒྱལ་ཁབ་ཕྱི་ནང་གི་མཐོ་རིམ་སློབ་གྲྭ་གྲགས་ཅན་དག་ཏུ་གཏམ་རྒྱུད་རིག་པ་ལ་ཞིབ་འཇུག་གི་ཐབས་ལམ་མང་པོ་ལྡན་པར་མ་ཟད།ཅུང་ཆ་ཚང་བའི་རིག་གཞུང་ཚན་ཁག་གི་མ་ལག་ཅིག་ལྡན།དེར་བརྟེན།བོད་ཀྱི་དམངས་ཁྲོད་རྩོམ་རིག་གི་རིག་གཞུང་ཚན་ཁག་དང་ཤེས་བྱའི་མ་ལག་ཆ་ཚང་ཞིག་འཛུགས་སྐྲུན་བྱེད་པར་བོད་དམངས་ཁྲོད་ཀྱི་གླུ་གཞས་སྣ་ཚོགས་དང་སྒྲུང་རིགས་སྣ་ཚོགས།བཤད་པ་སྣ་ཚོགས།ཁེད།གཏམ་དཔེ།མོ་ཚིགཟློས་གར་སོགས་ཀྱི་བརྗོད་བྱ་དང་ཁྱད་ཆོས་གཞིར་བཟུང་ནས་འཛམ་གླིང་སྤྱི་སྤྱོད་ཀྱི་དམངས་ཁྲོད་རྩོམ་རིག་གི་རིག་གཞུང་ཚན་ཁག་དང་ཤེས་བྱའི་མ་ལག་དག་ལ་དཔེ་བལྟ་བྱེད་དགོས་སོ།།